钦定古今图书集成/明伦汇编/交谊典/第044卷 > 《赠许白云》前人
## 钦定古今图书集成/明伦汇编/交谊典/第044卷 > 《赠许白云》前人

白云老翁乐且贫，眼如紫电炯有神。麻衣纸扇趿两
屐，头戴一幅东坡巾。清晨扣户走过我，谓我旧是诸
侯宾。入门长揖肆雄辩，动引四代卑先秦。初疑傲睨
意肮脏，稍久渐觉情真淳。从兹兴至每一到，不问风
雨并昏晨。矫如野鹿不受絷，去不可挽送乃嗔。我来
杜曲少朋旧，一境二姓惟朱陈。租征税迫夜继日，未
暇与我谈逡巡。荒村不意得此老，洗我三斗胸中尘。
我时信口答所问，怪我出语多惊人。翁年耳顺学不
倦，片言有益书诸绅。我惭习懒竟成癖，日影照腹脚
未伸。起来巾栉不自理，一饭且饱南湖莼。诸生幼弱
学久废，数字费我言谆谆。翁来相对辄太息，谓可馆
阁胡沉沦。人生富贵等泡幻，达何可喜穷何颦。纷纷
道路饿死骨，半是台省公侯身。庞公未为无所遗，夫
妇白首襄阳民。翁闻我语乃大噱，呼我共醉《华阳》春。
正须狎䁥到鸥鹭，何必影像图麒麟。秦淮雨过秋水
碧，中有一尺黄金鳞。明朝买鱼期再酌，我自掇拾山
中薪。